與仲安别後奉寄
作者：呂本中
朝代：宋

paragraphs: 出門送君時，一步再徘徊。
雖云非遠别，念與始謀乖。
欲求連牆居，故作千里來。
君今不我待，欲跨洪溝回。
我獨滯一方，後會良未諧。
冬初風浪息，蛟龍深蟄雷。
其如中原盜，所至尚揚埃。
子行莫夷猶，恐致狼虎猜。
胡人更遠適，畏死投烟霾。
皇天久助順，似不及吾儕。
獨以智力免，寧有此理哉。
因書寄苦語，亦以謝不才。
新春好天色，指望妖氛開。
即當候歸艎，取酒尋尊罍。
欣然得一笑，便足禳千災。
豫章百里遠，可以慰客懷。
須君起我病，同上徐孺臺。